Honkongo ir Lietuvos santykiai

Honkongo ir Lietuvos santykiai – dvišaliai tarptautiniai santykiai tarp Honkongo ir Lietuvos.

Honkonge veikia garbės konsulatas Honkongo ir Makao specialiuosiuose administraciniuose regionuose.

Lietuvoje 2022 m. pradžioje gyveno vienas Honkongo pilietis. 2020 m. sausio-lapkričio mėnesiais Lietuvos Seime veikė Laikinoji Honkongo draugų grupė, nuo 2020 m. pabaigos – Parlamentinių ryšių su Honkongu (Kinijos Liaudies Respublika) grupė (pirmininkas – Marius Matijošaitis (Laisvės partija)).

Santykių istorija 
Ryšių tarp Lietuvos ir Honkongo istorija gali siekti XIX a. devintąjį dešimtmetį, kai Honkonge ėmė kurtis pirmieji aškenaziai, kurių tarpe galėjo būti ir atvykėlių iš Lietuvos teritorijos. Antrojo pasaulinio karo metais, 1941–1945 m., Honkongo nepilnamečių berniukų pataisos namų auklėtoju dirbo lietuvis salezietis Antanas Perkumas. 1945–1952 jis vadovavo karo našlaičių institutui, talkininkavo įvairioms labdaros organizacijoms, jo rūpesčiu Honkonge buvo pastatyta saleziečių mokykla.

1996 m. Honkonge, tuo metu dar priklausiusiame Didžiajai Britanijai, atidarytas Lietuvos garbės konsulatas. 1998 m. tarp Lietuvos ir Honkongo specialiojo administracinio regiono vyriausybių pasirašyta Tranzitinio tarptautinio oro susisiekimo sutartis.

2013 m. spalio 2 d. Lietuvos ambasadoje Vašingtone surengtas susitikimas su Pasaulinio judėjimo už demokratiją suvažiavimo dalyviais, tarp kurių buvo ir aktyvistai iš Honkongo.

2016 m. gegužės 25 d. Vilniuje lankėsi Honkongo sekretoriaus delegacija, susitiko su viceministru Raimundu Karobliu.

2019 m. Honkonge kilus nepasitenkinimui dėl ekstradicijos projekto įstatymo ir įvykiams išsivysčius į masinius protestus, Lietuvos užsienio reikalų ministras Linas Linkevičius pareiškė, kad „ES turi griežtai pasmerkti Kinijos Liaudies Respublikos priimtą nacionalinio saugumo įstatymą Honkongui, pažeidžiantį Honkongo autonomiją.“ Įvykiai nušviesti ir Lietuvos spaudoje, vyravo prielankumas Honkongo protestuotojams, o ne Kinijos Liaudies Respublikai. 2019 m. rugpjūčio 23 d., minint Baltijos kelio trisdešimtąsias metines, Honkonge buvo suorganizuota 40 km ilgio gyvoji grandinė, pavadinta Honkongo keliu (香港之路). Ši akcija buvo plačiai nušviesta lietuviškoje žiniasklaidoje. Šią akciją įkvėpė 1989 metų Baltijos kelias. Tą pačią dieną, solidarizuojantis su honkongiečiais, Vilniuje organizuotas Honkongą remiantis mitingas, į kurį susirinko keliasdešimt žmonių ir kurio metu įvyko apsistumdymas tarp Honkongo rėmėjų lietuvių ir Kinijos rėmėjų. Dar didesnį ažiotažą sukėlė atvejis, kai paaiškėjo, kad kinų turistai tyčia laužė ir gadino Honkongą remiančius kryžius Kryžių kalne.

2022 m. rugpjūčio 25 d. Lietuvos Seimo rūmuose Vilniuje atidaryta fotografijų paroda, kurioje prisiminta apie prieš trejus metus Honkonge vykusius protestus ir Honkongo kelią. Taip pat 2022 m. birželį trys Seimo nariai ragino Seimą pasmerkti „represijas Honkonge“ ir nepripažinti naujo išrinktojo lyderio, o Lietuvos Prezidentą ir Vyriausybę „sukurti mechanizmą, palengvinantį sąlygas Honkongo disidentams, siekiantiems politinio prieglobsčio“.

Švietimo, mokslo ir technologiniai mainai ir kultūrinis bendradarbiavimas 
Lietuvoje populiarus ir žinomas Honkongo kinas, ypač kino filmai, kuriuose vaidino Džekis Čanas ir Briusas Li. Taip pat Latvijos, Lietuvos ir Honkongo kine yra buvęs vienas bendras projektas - 2010 m. pasirodęs filmas Amaya, kuriame vaidino Andrius Mamontovas, japonų aktorė ir honkongiečių aktoriai ir kurį režisavo Maris Martinsons.

2010 m. sausio 28 d. Honkonge iškilmingai paminėtas Lietuvos valstybės atkūrimo dvidešimtmetis. Renginyje dalyvavo Lietuvos ambasadorius Kinijoje Rokas Bernotas ir komercijos atašė Gvidas Kerušauskas, aukšti Honkongo ir Makao administracijų pareigūnai, Generalinių prekybos rūmų atstovai, verslininkai, kitų valstybių konsulinių įstaigų Honkonge vadovai ir pavaduotojai. Priėmimą organizavo Lietuvos garbės konsulas Honkongo ir Makao Ypatinguosiuose Administraciniuose Kinijos regionuose Radžas Sitalas Motvanis.

2011 m. rugsėjo 23 d. gastrolių į Honkongą išvyko Lietuvos džiazo kompozitoriaus ir klavišininko Dainiaus Pulausko grupė, kur dalyvavo Tarptautiniame Honkongo džiazo festivalyje.

Tarp Lietuvos ir Honkongo plėtojami akademiniai mainai – 2015 m. lapkričio 27 d. Vytauto Didžiojo universitetas pasirašė sutartį su Lingnano universitetu Honkonge.

Ekonominiai santykiai 
2018 m. duomenimis, prekybos apyvarta tarp Lietuvos ir Honkongo siekė 49,39 mln. eurų.

Prekybos balanse dominuoja eksportas iš Lietuvos į Honkongą.

 Eksportas sudaro 35,8 mln. eur.
 Importas sudaro 13,59 mln. eurų.

2019 m. birželio 11 d. Vilniuje organizuotas renginys, kuriame pristatytos investavimo Honkonge galimybės.

Pilietiniai mainai

Apdovanojimai 
 2010 m. sausio 28 d. buvęs Lietuvos garbės konsulas Sitalas Kevalramas Motvanis apdovanotas Tūkstantmečio žvaigždės apdovanojimu.

Šaltiniai

Taip pat skaitykite 
 Lietuvos ir Makao santykiai
 Lietuvos ir Taivano santykiai
 Lietuvos ir Tibeto santykiai

Lietuvos diplomatiniai santykiai
Honkongas